钦定古今图书集成/明伦汇编/人事典/第084卷
## 钦定古今图书集成/明伦汇编/人事典/第084卷

| 钦定古今图书集成 明伦汇编 第八十四卷 |

| |

钦定古今图书集成明伦汇编人事典

第八十四卷目录

祸福部纪事一

人事典第八十四卷

《左传》：宣公十五年，魏颗败秦师于辅氏，获杜回，秦之
力人也。初，魏武子有嬖妾，无子，武子疾，命颗曰：“必嫁
是。”疾病，则曰：“必以为殉。”及卒，颗嫁之，曰：“疾病则乱，吾
从其治也。”及辅氏之役，颗见老人结草以亢杜回，杜
回踬而颠，故获之。夜梦之曰：“余而所嫁妇人之父也。
尔用先人之治命，余是以报。”

《战国策》：卫鞅亡魏入秦，孝公以为相，封之于商，号曰
商君。商君治秦，法令至，行公平，无私罚不讳强大，赏
不私亲近。法及太子黥劓其傅，期年之后，道不拾遗，
民不妄取，兵革大强，诸侯畏惧。然刻深寡恩，特以强
服之耳。孝公行之八年，疾且不起，欲传商君，辞不受。
孝公已死，惠王代后。莅政有顷，商君告归。人说惠王
曰：“大臣太重者国危，左右太亲者身危。今秦妇人婴
儿，皆言商君之法，莫言大王之法。是商君反为主，大
王更为臣也。且夫商君，固大王之仇雠也，愿大王图
之。”商君归还惠王车裂之，而秦人不怜。

《史记白起传》：“秦军射杀赵括，括军败，卒四十万人降
武安君。武安君计曰：‘前秦已拔上党，上党民不乐为
秦而归赵。赵卒反复，非尽杀之，恐为乱’。”乃挟诈而尽
坑杀之，遗其小者二百四十人归赵。前后斩首虏四
十五万人，赵人大震。四十八年十月，秦复定上党郡。
秦分军为二，王龁攻皮牢，拔之。司马梗定太原。韩、赵
恐，使苏代厚币说秦相应侯曰：“武安君擒马服子乎？”
曰：“然。”又曰：“‘即围邯郸乎？”曰：“然’。赵亡则秦王王矣，武安
君为三公。武安君所为，秦战胜攻取者七十馀城，南
定鄢郢、汉中，北擒赵括之军，虽周邵、吕望之功不益
于此矣。今赵亡，秦王王，则武安君必为三公。君能为
之下乎？虽无欲为之下，固不得已矣。秦尝攻韩，围邢
丘，困上党，上党之民皆反为赵，天下不乐为秦民之
日久矣。今亡赵北地入燕东地入齐南地入韩魏，则
君之所得民亡几何人？故不如因而割之，无以为武
安君功也。”于是应侯言于秦王曰：“秦兵劳，请许韩、赵
之割地以和，且休士卒。”王听之，割韩垣、雍、赵六城以
和。正月皆罢兵。武安君闻之，由是与应侯有隙。其九
月，秦复发兵，使五大夫王陵攻赵邯郸。是时武安君
病，不任行。四十九年正月，陵攻邯郸，少利，秦益发兵
佐陵。陵兵亡五校。武安君病愈，秦王欲使武安君代
陵将。武安君言曰：“邯郸实未易攻也，且诸侯救日至，
彼诸侯怨秦之日久矣。今秦虽破长平军，而秦卒死
者过半，国内空，远绝河山而争人国都。赵应其内，诸
侯攻其外，破秦军必矣，不可。”秦王自命不行，乃使应
侯请之。武安君终辞不肯行，遂称病。秦王使王龁代
陵将，八九月围邯郸，不能拔。楚使春申君及魏公子
将兵数十万攻秦军，秦军多失亡。武安君言曰：“秦不
听臣计，今如何矣？”秦王闻之，怒。彊起武安君，武安君
遂称病笃。应侯请之，不起，于是免武安君为士伍，迁
之阴密。武安君病，未能行。居三月，诸侯攻秦军急，秦
军数却，使者日至。秦王乃使人遣白起，不得留咸阳
中。武安君既行，出咸阳西门十里，至杜邮。秦昭王与
应侯群臣议曰：“白起之迁，其意尚怏怏，不服有馀言。”
秦王乃使使者赐之剑，自裁。武安君引剑将自刭，曰：
“我何罪于天而至此哉？”艮久曰：“我固当死。长平之战，
赵卒降者数十万人，我诈而尽坑之，是足以死。”遂自
杀。

《王翦传》：陈胜之反秦，秦使王翦之孙王离击赵，围赵
王及张耳钜鹿城。或曰：“王离，秦之名将也，今将彊秦
之兵攻新造之赵，举之必矣。”客曰：“不然，夫为将三世
者必败。必败者何也？以其所杀伐多矣，其后受其不
祥。今王离已三世将矣。”居无何，项羽救赵，击秦军，果
虏王离，王离军遂降诸侯。

《汉书五行志》：“高后八年三月，祓霸上，还过枳道，见物
如苍狗，橶高后掖，忽而不见。卜之，赵王如意为祟，遂
病掖，伤而崩。先是，高后鸩杀如意，支断其母戚夫人
手足，榷其眼以为人彘。”

《灌夫传》：“丞相蚡劾灌夫骂坐不敬，系居室。窦婴锐为
救夫，上使御史责婴所言，灌夫颇不仇，劾系都司空。
孝景时，婴尝受遗诏曰：‘事有不便，以便宜论上。及系
灌夫，罪至族，事日急，诸公莫敢复明言于上，婴乃使
昆弟子上书言之，幸得召见’。”书奏，案尚书大行无遗

阳病痱，不食欲死。或闻上无意杀婴，复食治病议定，
不死矣，迺有飞语为恶言闻上故以十二月晦论弃
市。渭城春蚡疾，一身尽痛，若有击者，謼服谢罪。上使
视鬼者瞻之，曰：“魏其侯与灌夫共守。”笞，欲杀之，竟死。
《江都易王非传》：“非好气力，治宫馆，招”四方豪杰，骄奢
甚。二十七年薨，子建嗣。建为太子时，邯郸人梁蚡持
女欲献之易王。建闻其美，私呼之，因留不出。蚡宣言
曰：“子迺与其公争妻。”建使人杀蚡。蚡家上书，下廷尉
考，会赦，不治。易王薨，未葬，建居服舍，召易王所爱美
人淖姬等凡十人与奸。建女弟征臣为盖侯子妇，以
易王丧来归。建复与奸。建异母弟定国为淮阳侯，易
王，最少子也，其母幸立之，具知建事。行钱，使男子茶
恬上书告建淫乱，不当为后。事下廷尉，廷尉治恬受
人钱财，为上书论弃市，建罪不治。后数使使至长安
迎征臣鲁恭王。太后闻之，遗征臣书曰：“国中口语藉
藉，慎无复至江都。”后建使谒者吉请问共太后，太后
泣谓吉归：“以吾言谓而王：王前事漫漫，今当自谨，独
不闻燕、齐事乎？言吾为而王泣也。”吉归致共太后语，
建大怒，击吉，斥之。建游章台宫，令四女子乘小船，建
以足蹈覆其船，四人皆溺，二人死。后游雷波，天大风，
建使郎二人乘小船入波中，船覆，两郎溺，攀船乍见
乍没。建临观大笑，令皆死。宫人姬八子有过者，辄令
裸立击鼓，或置树上，久者三十日乃得衣；或髡钳以
《鈆杵》舂，不中程辄掠；或纵狼令啮杀之，建观而大笑；
或闭不食，令饿死。凡杀不辜三十五人。建欲令人与
禽兽交而生子，彊令宫人裸而四据，与羝羊及狗交。
专为淫虐，自知罪多。国中多欲告言者，建恐诛，心内
不安，与其后成光共使越婢下神祝诅上，与郎中令
等语，怨望汉廷，使者即复来覆我，我决不独死。建亦
颇闻淮南、衡山阴谋，恐一日发，为所并，遂作兵器，号
王后父胡应为将军中大夫，疾有材力，善骑射，号曰
灵武君。作治黄屋盖，刻皇帝玺，铸将军、都尉金银印，
作汉使节二十，绶千馀，具置军官品员及拜爵封侯
之赏，具天下之舆地及军陈图。遣人通越，繇王闽侯，
遗以锦帛奇珍；繇王闽侯亦遗建荃葛、珠玑、犀甲、翠
羽、猿熊奇兽。数通使往来，约有急相助。及淮南事发，
治党与，颇连及建。建使人多推金钱绝其狱。后复谓
近臣曰：“我为王，诏狱岁至，生又无驩怡日壮士不坐
死，欲为人所不能为耳。”建时佩其父所赐将军印，载
天子旗出。积数岁，事发觉，汉遣丞相长史与江都相
杂案索得兵器玺绶节，反具。有司请捕诛建。制曰：“与
列侯吏、二千石、博士议。”议皆曰：“建失臣子道，积久辄
蒙不忍，遂谋反逆，所行无道，虽桀、纣恶，不至于此。天
诛所不赦，当以谋反法诛。”有诏宗正、廷尉即问建，建
自杀。后成、光等皆弃市。

《广川惠王去传》。去即缪王，齐太子也。师受《易》《论语》《孝
经》，皆通，好文辞、方技、博奕。倡优有幸姬王昭平，王地
馀许以为后。去尝疾，姬阳成昭信侍视甚谨，更爱之。
去与地馀戏，得袖中刀，笞问状服，欲与昭平共杀昭
信。笞问，昭平不服，以铁鍼鍼之，彊服，乃会诸姬。去以
剑自击地馀，令昭信击昭平，皆死，复绞杀从婢三人。
后昭信病，梦见昭平等以状告去，去乃掘出尸，皆烧
为灰。后去立昭信为后，幸姬陶望卿为修靡夫人，主
缯帛；崔修成为明贞夫人，主永巷。昭信数谮望卿，后
复谓去曰：“前画工画望卿舍，望卿袒裼傅粉其旁。”又
数出入南户窥郎吏，疑有奸，去曰：“善伺之。”以故益不
爱望卿。后昭信知去已怒，即诬言望卿历指郎吏卧
处，具知其主名，又言郎中令锦被，疑有奸。去即与昭
信从诸姬至望卿所，羸其身，更击之。令诸姬各持烧
铁共灼望卿。望卿走，自投井死。昭信出之，椓杙其阴
中，割其鼻唇，断其舌。谓去曰：“前杀昭平，反来畏我，今
欲靡烂望卿，使不能神。”与去共支解，置大镬中，取桃
灰毒药并煮之。复共杀其女弟都后去，数召姬荣爱
与饮，昭信复谮之。时爱为去刺，方领绣，去取烧之。爱
恐，自投井出之，未死，笞问。爱自诬与医奸，去缚系柱，
烧刀灼溃两目，生割两股，销鈆灌其口中。爱死支解，
以棘埋之。诸幸于去者，昭信辄谮杀，凡十四人。昭信
欲擅爱，因请闭诸姬舍门，使其大婢为仆射，主永巷，
尽封闭诸舍。上籥于后，非大置酒召不得出。独昭信
兄子初为乘华夫人，得朝夕见昭信，与去从十馀奴
博饮游敖。初，去年十四五，事师受《易》。师数谏正去，去
益大逐之。内史请以为掾，师数令内史禁切王家，去
使奴杀师父子，不发觉。后去数置酒，令倡俳裸戏坐
中以为乐，相彊劾，系倡阑入殿门奏状。事下考案。倡
辞本为王教修靡夫人，望卿弟都歌舞，使者召望卿，
都去对，皆淫乱自杀。会赦不治。望卿前烹煮，即取他
死人与都尸，并付其母。母曰：“都是望卿，非也。”数号哭
求尸，昭信令奴杀之，奴得辞服。本始三年，相、内史奏
状，具言赦前所犯。天子遣大鸿胪、丞相长史、御史丞、
廷尉正杂治钜鹿诏狱，奏请逮捕去。及后昭信，《制》曰“王后、昭信诸姬奴婢证者皆下狱”，辞服。有司复请诛
王，《制》曰：“与列侯、中二千石、二千石、博士议。”议者皆以
为去悖虐，听后昭信谗言，燔烧烹煮，生割剥人，距师
之谏，杀其父子，凡杀无辜十六人，至一家母子三人，
逆节绝理。其十五人在赦前，大恶仍重，当伏显戮以
示众。《制》曰：“朕不忍致王于法，议其罚。”有司请废勿王，
与妻子徙上庸。奏可，与汤沭邑百户。去道自杀，昭信
弃市。

《元后传》：“济北王王安孙遂，字伯纪，处东平陵。生贺，字
翁孺，为武帝绣衣御史，逐捕魏郡群盗坚卢等党与
及吏畏懦逗遛当坐者，翁孺皆纵不诛。它部御史暴
胜之等奏杀二千石，千石以下及通行饮食，坐连及
者至斩万馀人。翁孺以奉使不称免，叹曰：‘吾闻活千
人有封子孙，吾所活者万馀人，后世其兴乎’！”翁孺既
免，而与东平陵终氏为怨，迺徙魏郡元城委粟里为
三老，魏郡人德之。元城建公曰：“昔《春秋》沙麓崩，晋史
卜之，曰：‘阴为阳雄，土火相乘，故有沙麓崩。后六百四
十五年，宜有圣女兴，其齐田乎？今王翁孺徙，正直其
地，日月当之。元城郭东有五鹿之墟，即沙麓地也。后
八十年当有贵女兴天下云’。”

《于定国传》：定国父于公为县狱史，郡决曹决狱平罗
文法者，于公所决皆不恨。其闾门坏，父老方共治之，
于公谓曰：“少高大闾门，令容驷马高盖车。我治狱多
阴德，未曾有所冤，子孙必有兴者。”至定国为丞相。
《丙吉传》：吉字少卿，鲁国人，为丞相，宽大好礼。初吉有
阴德于孝宣帝，微时，帝即位，众莫知之，吉亦不言。吉
从大将军长史，迁至御史大夫，帝闻，将封之，会吉病
甚，将使人加绶而封之。及其生也，太子太傅夏侯胜
曰：“此未死也。臣闻有阴德者，必飨其乐以及子孙。今
未获其乐而病，非其死病也。”后果愈，乃封博阳侯，终
飨其禄。

《后汉书何敞传》：“敞字文高，扶风平陵人也。其先家于
汝阴。六世祖比干，学《尚书》于晁错，武帝时为廷尉正，
与张汤同时。汤持法深，而比干务仁恕，数与汤争，虽
不能尽得，然所济活者以千数。后迁丹阳都尉，因徙
居平陵。敞父宠，建武中为千乘都尉，以病免，遂隐居
不仕。敞历五官中郎将。”按《注何氏家传》：“六世祖父比”
干，字少卿，经明行修，兼通法律，为汝阴县狱吏，决曹
掾，平活数千人。后为丹阳都尉，狱无冤囚，淮汝号曰
何公。征和三年三月辛亥，天大阴雨，比干在家，日中
梦贵客车骑满门，觉以语妻，语未已而门有老妪可
八十馀，头白求寄避雨，雨甚而衣履不霑渍，雨止，送
出门。乃谓比干曰：“公有阴德，今天锡君策，以广公之
子孙。”因出怀中符策，状如简，长九寸，凡九百九十枚，
以授比干。子孙佩印绶者，当如此。筭。比干年五十八，
有六男，又生三子，本始元年，自汝阴徙平陵，代为名
族。

《郭躬传》：“躬字仲孙，颍川阳翟人也。家世衣冠，父弘习
小杜律，太守寇恂以弘为决曹掾，断狱至三十年，用
法平。诸为弘所决者，退无怨情，郡内比之东海于公。
年九十五卒。郭氏自弘后数世皆传法律，子孙至公
者一人，廷尉七人，侯者三人，刺史二千石、侍中郎将
者二十馀人，侍御史正监平者甚众。”

《顺烈梁皇后纪》：后讳妠，大将军商之女，恭怀皇后弟
之孙也。后生有光景之祥。少善女工，好史书。九岁能
诵《论语》，治《韩诗》，大义略举，常以列女图画，置于左右，
以自监戒。父商深异之，窃谓诸弟曰：“我先人全济河
西，所活者不可胜数，虽大位不究，而积德必报，若庆
流子孙者，傥兴此女乎！”永建三年，与姑俱选入掖庭。
《酷吏传》：“王吉者，陈留浚仪人，中常侍甫之养子也。少
好诵读书传，喜名声，而性残忍。以父秉权宠，年二十
馀为沛相，晓达政事，能断察疑狱，发起奸伏，多出众
议。课使郡内各举奸吏豪人。诸常有微过酒肉为臧
者，虽数十年犹加贬弃，注其名籍。专选剽悍吏，击断
非法。若有生子不养，即斩其父母，合”土棘埋之。凡杀
人皆磔尸车上，随其罪目宣示属县。“夏月腐烂，则以
绳连其骨，周遍一郡乃止。”见者骇惧。视事五年，凡杀
万馀人，其馀惨毒刺刻，不可胜数。郡中惴恐，莫敢自
保。及阳球奏甫，乃就收执，死于洛阳狱。

《王允传》：初允以同郡宋翼为左冯翊，王宏为右扶风，
李傕等欲杀允，惧二郡为患，乃先征翼，宏下廷尉。宏
素与司隶校尉胡种有隙，及宏下狱，种遂迫促杀之。
宏临命诟曰：“胡种乐人之祸，祸将及之。”种后眠，辄见
宏以杖击之，因发病数日死。

《吴志程普传》注：《吴书》曰：“普杀叛者数百人，皆使投火，
即日病疠，百馀日卒。”

《孙峻传》：“峻既诛诸葛恪，迁丞相大将军，督中外诸军
事。明年，文钦说峻征魏，峻使钦与吕据自江都入淮
泗，以图青徐。峻至石头，因饯之，领从者数百人入据
营，称心痛去。遂梦为诸葛恪所击，恐惧发病死。”
《晋书刘聪载记》：“聪将赵染次新丰，索𬘭自长安东讨染。染狃于累捷，有轻𬘭之色。长史鲁徽曰：‘今司马邺
君臣自相逼僭王畿，雄劣不同，必致死距我。将军宜
整阵案兵以击之，弗可轻也。困兽犹斗，况于国乎’！”染
曰：“以司马模之彊，吾取之如拉朽索，𬘭小竖，岂能污
吾马蹄刀刃邪！”要擒之而后食。晨，率精骑数百，驰出
逆之，战于城西，败绩而归。悔曰：“吾不用鲁徽之言，以
至于此，何面见之！”于是斩徽。徽临刑谓染曰：“将军愎
谏违谋，戅而取败，而复忌贤害能，诛戮忠良，以逞愚
忿，亦何颜面瞬息世间哉！袁绍为之于前，将军踵之
于后，覆亡败丧，亦当相寻，所恨不得一见大司马而
死。死者无知则已，若其有知，下见田丰为徒，要当诉
将军于黄泉，使将军不得伏床枕而死。”俄而赵染寇
北地，梦鲁徽大怒，引弓射之，染惊悸而寤。旦将攻城，
中弩而死。

《异苑》：“河间沐坚字壁强。石勒时监作水田，御下苛虐，
百姓怨毒。乃为坚形，以刃矛斫刺，咒令倒毙。坚寻得
病，苦被捶割，于是遂殒。”

《搜神记》：“赵明甫，天水人也，名仁美。选三传擢第，授江
表太兴县尉，累以政闻，选授蒲县令。仁美素晓三命，
能自知官禄寿，常谓人曰：‘余官不过邑长，寿不过六
十岁。今吾五十四岁矣，其不远也。然余有一女，未适
人，此为急务。即请人于属邑中选有德行学业者配
之。未会间，有日者经过，乃趋谒赵令，因话令之寿禄’”，
如仁美之言。令曰：“某亦自知耳。然一女子未从，人有
此未了，馀则无事也。未选得女婿间，先为女子觅一
女仆使。忽一日，命扫庭，忽涕泪。令曰：‘何故’？”女仆曰：“某
姓王，父尝为此邑令，某生此县中。因丧父母，不觉涕
泪交下。”令问其父名，曰：“名德麟。”令思之，乃是亲戚，因
即惨然。又曰：“何至如是？”女仆曰：“角丱之时，遭兵革乱
离之苦，被人掠卖，一至于斯。”令乃谓其妻曰：“我女不
忧不嫁，遣且辍吾女妆奁之具，先嫁之。”乃于众言曰：
“某近认得一侄女，今先聘人。”俄择邑客有善者从之，
其所生之女，却未嫁之。忽一日经过，善相人复谒于
令，见令大骇曰：“昨观君容，其命将殂，今日观之，福禄
与寿，未可言也。莫是”在政别有异能，不然雪冤乱之
事，方可获思果报。令曰：某只守法清廉，固无出死入
生之事。曰：“必然之理，请细筹之。”令曰：“某别无能。”因话
嫁仆之事，答曰：“即此便是，更何求之？”乃贺令曰：“此禄
寿长，未可测也。”是知阴功及物，当必增延寿禄，后人
观此，胡不动心乎？

《世说》：吴郡陈遗，性至孝，母好食铛底焦饭。遗作郡主
簿，恒装一囊，每煮食，辄贮录焦饭归遗母。后值孙恩
贼出，吴郡袁府君即日便征，遗已聚得数斗焦饭，未
展，归家，遂带以从军，战于沪渎。军败，人溃散逃走山
泽，皆多饥死，遗独以焦饭得活，时人以为纯孝之报
也。

《晋书桓温传》：温拜高平陵，左右觉其有异，既登车，谓
从者曰：“先帝向遂灵见。”既不述帝所言，故众莫之知，
但见将拜时，频言“臣不敢而已。又问左右殷涓形状，
答者言肥短。温云：‘向亦见在帝侧’。”初，殷浩既为温所
废死，涓颇有气尚，遂不诣温，而与武陵王晞游。故温
疑而害之，竟不识也。及是亦见涓为祟，因而遇疾，凡
“停京师十有四日而薨。”

《庾怿传》：怿为豫州刺史，进号西中郎将。尝以毒酒饷
江州刺史王允之，王允之觉其有毒，饮犬，犬毙，乃密
奏之。帝曰：“大舅已乱天下，小舅复欲尔邪？”怿闻，遂饮
鸩而卒。

《搜神后记》：沛国有一士人，姓周，同生三子，年将弱冠，
皆有声无言。忽有一客从门过，因乞饮，闻其儿声，问
之曰：“此是何声？”答曰：“是仆之子。”皆不能言。客曰：“君可
还内省过，何以致此？”主人异其言，知非常人，良久出
云：“都不忆有罪过。”客曰：“试更思幼时事。”入内食顷，出
语客曰：“记小儿时，当床上有燕巢，中有三子，其母从
外得食，哺三子，皆出口受之。积日如此，试以指内巢
中燕雏亦出口承受。因取三蔷茨各与食之，既而皆
死，母还不见子，悲鸣而去。昔有此事，今实悔之。”客闻
言，遂变为道人之容，曰：“君既自知，悔罪今除矣。”言讫，
便闻其子言语周，忽不见此道人。

《宋书戴明宝传》，大明中，有奚显度者，南东海剡人也，
官至员外散骑侍郎。世祖常使主领人功，而苛虐无
道，动加捶扑，暑雨寒雪，不听暂休，人不堪命，或有自
经死者。人役闻，配显度如就刑戮。时建康县考囚，或
用方材压额及踝胫，民间谣曰：“宁得建康压额，不能
受奚度拍。”又相戏曰：“勿反顾，付奚度。”其酷暴如此。前
废帝尝戏云：“显度刻虐，为百姓所疾，比当除之。”左右
因倡诺，即日宣旨杀焉。时人比之孙皓杀岑昏。
《异苑》沙门有支法存者，本自胡人，生长广州，妙善医
术，遂成巨富。有八尺毾㲪，光彩耀目，作百种形象。又
有沉香八尺板床，居常香馥。太原王琰为广州刺史，
大儿邵之屡求二物，法存不与。王因状法存豪纵，乃
杀而籍没家财焉。法存死后，形见于府内，辄打阁下鼓，似若称冤，如此经日。王寻得病，恒见法存守之，少
时遂亡。邵之比至，扬都亦丧。

《南史袁粲传》：粲既父子俱殒，小儿数岁，乳母将投粲
门生狄灵庆，灵庆曰：“吾闻出郎君者有厚赏，今袁氏
已灭，汝匿之尚谁为乎？”遂抱以首，乳母号泣呼天曰：
“公昔于汝有恩，故冒难归汝，奈何欲杀郎君以求小
利？若天地鬼神有知，我见汝灭门。”此儿死后，灵庆常
见儿骑大㲰狗，戏如平常。经年馀，斗场忽见一狗走
入其家，遇灵庆于庭，噬杀之。少时妻子皆没。此狗即
袁郎所常骑也。

《南齐书江谧传》：“谧出为建平王景素冠军长史、长沙
内史，行湘州事，政治苛刻。僧遵道人与谧情款，随谧
莅郡，犯小事，饿系郡狱。僧遵裂三衣食之，既尽而死，
为有司所奏，征还。谧后以罪，诏赐死，时年五十二。子
介，建武中为吴令，治亦深切。民间榜死人髑髅为谧
首，弃官而去。”

杨思达为西阳郡守值侯景乱时复旱俭饥民盗田
中麦思达遣一部曲守视所得盗者辄截手腕凡戮
十馀人部曲复生一男自然无手。

《魏书于洛侯传》：“洛侯，代人也。以劳旧为秦州刺史，而
贪酷安忍。州人富炽夺民吕胜胫缠一具，洛侯辄鞭
富炽一百，截其右腕。百姓王陇客刺杀民王羌奴、王
愈二人，依律罪死而已。洛侯生拔陇客舌，刺其本，并
刺胸腹二十馀疮。陇客不堪苦痛，随刀战动，乃立四
柱，磔其手足。命将绝，始斩其首。支解四体，分悬道路。”
见之者无不伤楚。阖州惊震，人情怨愤。百姓王元寿
等，一时反叛。有司纠劾，高祖诏使者于州刑人处宣
告兵民，然后斩洛侯以谢百姓。

《高允传》：允卒年九十八。初，允每谓人曰：“吾在中书时，
有阴德济救民命。若阳报不差，吾寿应享百年矣。”
《崔浩传》：浩非毁佛法，而妻郭氏敬好释典，时时读诵。
浩怒，取而焚之，捐灰于厕中。及浩幽执，置之槛内，送
于城南，使卫士数十人溲其上，呼声嗷嗷，闻于行路。
自宰司之被戮辱，未有如浩者，世皆以为报应之验
也。

《昭成子孙传》：“寿兴少聪明好学。世宗初，为徐州刺史，
在官贪虐，失于人心。其从兄侍中晖深害其能，因谮
之于帝，诏尚书崔亮驰驿检核。亮发日，受晖旨，遂鞭
挞三寡妇，令其自诬，称寿兴压己为婢。寿兴终恐不
免，乃令其外弟中兵参军薛修义将车十乘，运小麦，
经其禁之旁。寿兴因逾墙出修义，以大木函盛寿兴”，
其上，加麦载之而出，遂至河东，匿修义家。逢赦乃出
见世宗，自陈为晖所谮，世宗亦更无所责。初，寿兴为
中庶子时，王显在东宫，贱因公事，寿兴杖之三十。及
显有宠，为御史中尉，奏寿兴在家每有怨言，诽谤朝
廷。因帝极饮，无所觉悟，遂奏其事，命帝注《可直》，付寿
兴赐死。帝书半不成字，当时见者亦知非本心，但惧
晖等威，不敢申拔。及行刑日，显自往看之，寿兴命笔
自作墓志铭曰：“洛阳男子，姓元名景，有道无时，其年
不永。”馀文多不载。顾谓其子曰：“我棺中可置百张纸
笔两枝，吾欲讼显于地下，若高祖之灵有知，百日内
必取显。如遂无知，亦何足恋。”及世宗崩，显寻被杀。
《南安王桢传》：桢子英，英子熙，为清河王怿所昵。及元
叉矫诏杀怿，熙乃起兵，为其长史柳元章所执，叉斩
之于邺街，传首京师。熙兄弟三人，每从英征伐，在军
贪暴，或因迎降逐北，至有斩杀无辜，多增首级，以为
功状。又于忠之诬郭祚、裴植也，忠意未决，害之。由熙
劝奖，遂至极法，世以为冤。及熙之祸，议者以为有报
应焉。

《伽蓝记》：城阳王徽随庄帝北巡，自馀诸王，各怀二望，
唯徽独从。庄帝至长子城，大兵阻河，雌雄未决，徽愿
入洛阳，舍宅为寺。及北海败散，国道重晖，遂舍宅焉。
永安末，庄帝谋杀尔朱荣，恐事不果，谋计于徽。徽曰：
“以生太子为辞，荣必入朝，因以毙之。庄帝曰：‘后怀孕
满十月，今始九月，可尔以不’？徽曰：‘妇人生产，有延月
者，有少月者，不足为怪’。”帝纳其谋，遂唱生太子。遣徽
驰诏至太原王第，告云“皇储诞育。”值荣与上党王天
穆博戏，徽脱荣帽欢舞盘旋。徽素大度量，喜怒不形
于色，兼殿内外欢叫，荣遂信之，与穆并入朝。庄帝闻
荣来，不觉失色。中书舍人温子昇曰：“陛下色变。”帝索
酒饮之，然后行事。荣、穆既诛，拜徽太师司马，馀官如
故。典统禁兵，偏被委任。及尔朱兆擒庄帝，徽投前洛
阳令寇祖仁。一门刺史，皆是徽之将校，以有旧恩，往
投之。祖仁谓子弟等曰：“始闻尔朱兆募城阳王甚重，
擒获者千户侯，今日贵富至矣。”遂斩送之。徽初投祖
仁家，赍金一百斤，马五十匹。祖仁利其财货，故行此
事。所得金马，总亲之内均分之。所谓匹夫无罪，怀璧
其罪。信矣哉！兆得徽首，亦不勋赏祖仁。兆忽梦徽云：
“我有金二百斤，马一百匹，在祖仁家，卿可取之。”兆寤
觉，即自思量：城阳位望隆重，未闻清贫。常自入其家

兆疑其藏隐，依梦征之。祖仁诸房素有金三十斤，马
三十匹，尽送兆，犹不满数，兆乃发怒，捉祖仁，悬首高
树，大石坠足，鞭捶之，以及于死。时人以为交报。《杨衒
之》云：“崇善之家，必有馀庆；积祸之门，馀殃所集。”祖仁
负恩反噬，贪货杀徽。徽即托梦增徽金马，假手于兆，
还以毙之。使祖仁备经楚挞，穷其涂炭，虽魏其侯之
笞田蚡，秦主之刺姚长，以此论之，不能加也。

《北齐书高隆之传》：“初，世宗委任兼右仆射崔暹、黄门
郎崔季舒等。及世宗崩，隆之启显祖，并欲害之，不许。
显祖以隆之旧齿，委以政事。季舒等仍以前隙，乃谮
云：‘隆之每见诉讼者，辄加哀矜之意，以示非己能裁’。”
显祖以其受任既重，知有冤状，便宜申涤，何得委过
要名，非大臣义。天保五年，禁止尚书省。隆之曾与元
昶宴饮，酒酣，语昶曰：“与王交游，当生死不相背。”人有
密言之者。又帝未登庸之日，隆之意常侮帝。帝将受
魏禅，大臣咸言未可，隆之又在其中。帝深衔之。因此
遂大发怒，令壮士筑百馀下放出。渴将饮水，人止之，
隆之曰：“今日何在？”遂饮之。因从驾死于路中，年六十
一。赠冀定瀛沧幽五州诸军事、大将“军、太尉、太保、冀
州刺史、阳夏王”，竟不得谥。隆之虽不涉学，而钦尚文
雅，缙绅名流，必存礼接。寡姊为尼，事之如母，训督诸
子，必先文义，世甚以此称之。显祖末年，既多猜害，追
忿隆之，诛其子德枢等十馀人，并投漳水。又发隆之
冢，出其尸。葬已积年，其貌不改，斩截骸骨，亦弃于漳
流，遂绝嗣。乾明中，诏其兄子子远为隆之后，袭爵阳
夏王，还其财产。初，隆之见信高祖，性多阴毒，睚眦之
忿，无不报焉。仪同三司崔孝芬以结婚姻不果，太府
卿任集同知营构，颇相乖异。瀛州刺史元晏请托不
遂，前后构成其罪，并诛害之，终至家门殄灭，论者谓
有报应焉。

《卢斐传》：“斐字子章，范阳涿人也。父同，魏殿中尚书。斐
性残忍，以彊断知名，世宗引为相府刑狱参军，谓之
云狂简，斐然成章，非佳名字也。天保中，稍迁尚书左
丞，别典京畿诏狱。酷滥非人情所为，无问事之大小，
拷掠过度，于大棒车辐下死者非一。或严冬至寒，置
囚于冰雪之上；或盛夏酷热，暴之日下，枉陷人致死”
者，前后百数。又伺察官人罪失，动即奏闻，朝士见之，
莫不重迹屏气，皆目之为“卢校书。”斐后以谤史与李
庶俱病，鞭死狱中。

《隋书樊子盖传》：“绛郡贼敬槃佗、柴保昌等，阻兵数万，
汾、晋苦之，诏令子盖进讨。于时人物殷阜，子盖善恶
无所分别，汾水之北村坞尽焚之，百姓大骇，相率为
盗。其有归首者，无少长悉坑之。拥数万之众，经年不
能破贼，有诏征还。又将兵击宜阳贼，以疾停，卒于京
第。子盖无佗权略，在军中严酷少恩，果于杀戮。临终”
之日，见断头鬼前后重沓为之厉云。

《梁毗传》：毗子敬真，大业之世为大理司直，时帝欲成
光禄大夫鱼俱罗之罪，令敬真治其狱，遂希旨陷之
极刑。未几，敬真有疾，见俱罗为之厉，数日而死。
《海山记》：隋文帝时，杨素有战功，方贵用事，炀帝倾意
结之。文帝得疾，内外莫有知者。帝坐便室，召素谋曰：
“君国之元老，能了吾家事者君也。”乃私执素手曰：“使
我得志，我亦终身报公。”素曰：“待之当自有计。”素入问
疾，文帝见素起坐，谓素曰：“吾尝亲锋刃，冒矢石，出入
生死，与子同之，方享今日之贵。吾自惟不免此疾，不
能临天下。汝是吾族中人，吾不讳汝，立吾儿勇为帝，
汝倍吾言，吾去世亦杀汝。此事吾不语人。”素曰：“国本
不可屡易，臣不敢奉诏。”文帝忿惫，乃大呼左右曰：“召
吾儿勇来！”乃气哽塞，回面向之，不言。素乃出语帝曰：
“事未可更待之。”有顷，左右出报素曰：“帝呼不应，喉中
呦呦有声。”帝拜素曰：“以终身累公。”素急入，帝已崩矣。
乃不发丧。明日，素袖遗诏立帝。时百官犹未知，素执
圭谓百官曰：“《大行遗诏》立帝，有不从者戮于此。”左右
扶帝上殿，帝足弱欲倒者数四，不能上。素下去，左右
以手扶接帝，帝援之乃上。百官莫不嗟叹。素归，谓家
人辈曰：“小儿子吾已提起教作大家，即不知了当得
否。”会素欲入朝，出见文帝，执金钺逐之，曰：“此贼吾欲
立勇，汝竟不从吾言，今必杀汝。”素惊呼入室，召子弟
二人而语曰：“吾必死矣！”出见文帝，语不移时，素死。
《唐书薛举传》：“举子仁杲，多力善骑射，军中号万人敌。
性贼悍，初举每破陈军，获俘，仁杲必断舌刈鼻，或舂
斮之。其妻亦凶暴，喜鞭楚，人见不胜痛，宛转于地者，
则埋其足，露腹背受捶，人畏而不亲。仁杲多杀人，淫
略民人妻妾。尝得庾信子立，恐其不降，磔之火，渐割
以啖士。拔秦州取富人，倒悬以酢注鼻，或杙其隐”以
求财。虽举残猛，亦恶之，每戒曰：“汝材略足办事，而伤
于虐，终覆吾宗。”及继立，与诸将素有隙者咸猜惧，郝
瑗哭举，病不起，繇是兵稍衰。秦王率诸将复壁高
诸将请战。王曰：“我军新衄，锐气少，贼骤胜而骄，有轻
我心。我闭壁以折之，伺衰而击，可一战擒也。”因令军中曰：“敢言战者斩！”久之，仁杲粮乏，挑战，不许。其将牟
君才、内史令翟长愻以众降，左仆射锺俱仇以河州
降。王策贼可破，遣将军庞玉击宗罗㬋于浅水原，战
酣，王以劲兵𢭏其背，罗㬋败，王率骑追奔。于是悉军
驰之曰：“势破竹不可失也。”夜半至《析墌》。迟明围合。《仁
杲》率伪官属降。王受之。以《仁杲》归京师。及酋党数十
人皆斩之。

《独异志》：唐贞观初，丹阳令王琼三年调集遭黜，琼甚
愤惋，乃赍百千诣茆出道士叶灵中求章奏，以问吉
凶。灵中年九十，强为奏之。其章随香烟飞去，缥缈不
见，食顷后堕地，有朱书批其末云：“受金百两，折禄三
年，枉杀二人，死后处断”一岁，琼无疾暴卒。

《大唐新语》：太宗征辽东，留侍中刘洎与高士廉、马周
辅太子于定州监国，洎兼左庶子，总吏、礼、户三尚书
事。太宗谓之曰：“我今远征，使尔辅翊太子，社稷安危，
所寄尤重，尔宜深识我意。”洎对曰：“愿陛下无忧大臣
有僭失者，臣谨即行诛。”太宗以其言发无端，甚怪之。
诫之曰：“君不密则失臣，臣不密则失身。卿性疏而太
健，必以是败。深宜诫慎，以保终吉。”及征辽还，太宗有
疾，洎从外至，因大悲泣曰：“疾如此，独可忧圣躬耳！”黄
门侍郎褚遂良诬奏洎云：“国家之事，不足虑也，正当
辅少主，行伊、霍之事耳。大臣有异，诛之自然定矣。”太
宗疾愈，诏问其故，洎以实对，遂良执证之。洎引马周
以自明。及问周言，如洎所陈，遂良固执曰：“同讳之耳。”
遂赐洎死。遂良忠于两朝，多所匡正，及其败也，咸以
为陷洎之报焉。

吴王恪，母曰杨妃，炀帝女也。恪善骑射，太宗尤爱之。
承乾既废立高宗为太子，又欲立恪，长孙无忌谏曰：
“晋王仁厚，守文之良主也。且举棋不定，前哲所戒。储
位至重，岂宜数易？”太宗曰：“朕意亦如此，不能相违，阿
舅后无悔也。”由是恪与无忌不协。高宗即位，房遗爱
等谋反，敕无忌推之。遗爱希旨引恪，冀以获免。无忌
既与恪有隙，因而毙恪，临刑骂曰：“长孙无忌，窃弄威
权，构害良善，若宗社有灵，当见其族灭。”不久竟如其
言。

《唐书太子瑛传》：武惠妃宠幸倾后宫，生寿王，爱与诸
子绝等。而太子、二王以母失职，颇怏怏。惠妃女咸宜
公主婿扬洄揣妃旨，伺太子短，哗为丑语。惠妃诉于
帝，且泣。帝大怒，诏宰相议废之。中书令张九龄谏曰：
“太子诸王日受圣训，天下共庆。陛下享国久，子孙蕃
衍，奈何一日弃三子？昔晋献公惑嬖姬之谗，申生忧
死，国乃大乱。汉武帝信江充巫蛊，祸及太子，京师蹀
血。晋惠帝有贤子，贾后谮之，乃至丧亡。隋文帝听后
言，废太子勇，遂失天下。今太子无过二王贤，父子之
道，天性也，虽有失，尚当掩之。唯陛下裁赦。”帝默然，太
子得不废。俄而九龄罢，李林甫专国，数称寿王美，以
揠妃意，妃果德之。二十五年，洄复构瑛、瑶、琚与妃之
兄薛锈异谋，惠妃使人诡召太子、二王曰：“宫中有贼，
请介以入。”太子从之。妃白帝曰：“太子、二王谋反甲而
来。”帝使中人视之，如言，遽召宰相林甫议，答曰：“陛下
家事，非臣所宜豫。”帝意决，乃诏太子瑛、鄂王瑶、光王
琚同恶均罪，并废为庶人，锈赐死，瑛、瑶、琚寻遇害。天
下冤之，号“三庶人。”岁中，惠妃数见庶人为祟，因大病，
夜召巫祈之，请改葬，且射行刑者瘗之。讫不解，妃死
祟亡。

《大唐新语》：娄师德以殿中充河源军使，永和中，破吐
蕃于白羊涧，八战七胜，优诏褒美，授左骁卫郎将。高
宗手诏曰：“卿有文武才干，故授卿武职，勿辞也。”累迁
纳言。临终数日，寝兴不安，无故惊曰：“拊我背者谁？”侍
者曰：“无所见。”乃独言，若有所争者。曰：“我寿当八十，今
追我何也？”复自言：往为官误杀二人，减十年，词气若
有屈伏，俄而气绝。以娄公之明恕，尚不免滥，为政者
得不慎欤。

李义府定策立则天，自中书舍人拜相，与许敬宗居
中用事，连起大狱，诛锄将相，道路以目。入则谄谀，出
则奸宄，卖官鬻狱，海内嚣然，百寮皆畏惮，如畏天后。
高宗知其罪状，谓之曰：“卿儿子女辈皆不谨慎，多作
罪过，今且为卿掩覆，勿复如此。”义府凭恃则天，不虞
高宗加怒，勃然变色，腮颈俱起，徐对曰：“谁向陛下道
此？”高宗曰：“但知我言，何须问我所从得耶？”义府怫然，
竟不引过，缓步而出。会右金吾仓曹杨仁颖奏其赃
污，诏刘祥道并三司鞫之。狱成，长流隽州。乾封初，大
赦，唯长流人不许还。义府愤恚而死，海内快之。
《唐书裴炎传》：豫王虽为帝，未尝省天下事。炎谋乘太
后出游龙门，以兵执之，还政天子。会久雨，太后不出
而止。徐敬业兵兴，后议讨之，炎曰：“天子年长矣，不豫
政，故竖子有辞。今若复子明辟，贼不讨而解。”御史崔
察曰：“炎受顾托，身总大权，闻乱不讨，乃请太后归政，
此必有异图。”后乃捕炎送狱，诏遣御史大夫骞味道、
御史鱼承晔参鞫之。凤阁侍郎胡元范曰：“炎，社稷臣，
有功于国，悉心事上，天下所知，臣明其不反。”纳言刘齐贤、左卫率蒋俨继辩之，后曰：“炎反有端，顾卿未知
耳。”元范、齐贤曰：“若炎反，臣辈亦反矣。”后曰：“朕知炎反，
卿辈不反。”遂斩于都亭驿。炎被劾，或勉其逊辞，炎曰：
“宰相下狱，理不可全。”卒不折节。籍其家，无儋石之赢。
初，炎见裴行俭破突厥有功，沮薄之，乃斩降虏阿史
那伏念等五十馀人，议者恨其媢克，且使国家失信，
四夷以为阴祸有知云。

《酷吏传》：“索元礼，胡人也。天性残忍。初，徐敬业兵兴，武
后患之，见大臣常切齿，欲因大狱去异己者。元礼揣
旨，即上书言急变。召对，擢游击将军，为推使。即洛州
牧院为制狱，作铁笼。”囚首，加以楔，至脑裂死。又横
木关手足转之，号“晒翅。”或纺囚梁上，缒石于头。讯一
囚，穷根柢，相牵联至数百未能讫，衣冠气禠。后数引
见赏赐，以张其威，故论杀最多。是时，来俊臣、周兴踵
而奋，天下谓之“来索。”薛怀义始贵，而元礼养为假子，
故为后所信。后以苛猛，复受赇，后厌众望，收下吏，不
服。吏曰：“取公铁笼来。”元礼服罪死狱中。

来俊臣，京兆万年人。天资残忍。天授中，上书，得召见，
擢絫侍御史。按诏狱数称旨。后阴纵其惨，胁制群臣，
前后夷千馀族，生平有纤介，皆入于死。拜左台御史
中丞，与其属朱南山、万国俊作《罗织经》一篇，具为支
脉纲由，咸有首末，按以从事。凡鞫囚，不问轻重，皆注
酰于鼻，掘地为牢，或寝以匮溺，或绝其粮，囚至啮衣
絮以食。每赦令下，必先杀重囚，乃宣诏。又作大枷，各
为号：“一定百脉，二喘不得，三突地吼，四著即承，五失
魂胆，六实同反，七反是实，八死猪愁，九求即死，十求
破家。”复以铁为帽头，被枷者宛转地上，少选而绝。诬
告大臣狄仁杰、任令晖、李游道、袁智宏、崔神基、卢献
等下狱论死，待日而决。仁杰乃遣子持帛书称枉，后
见愕然，责谓俊臣，对曰：“是囚不褫中服，何肯服罪？”后
遣通事舍人周𬘭往视，遽假仁杰襆带立西厢。𬘭惧，
俊臣东视唯唯去，莫敢以闻。先是，宰相乐思晦为俊
臣夷其家，有子九岁，隶司农，上变，得召见，言：“俊臣凶
惨，罔上不道，若陛下假条反状付之，无大小皆如诏。
臣父死族夷，不求生，但惜陛下法为俊臣所弄耳。”后
意解，由是仁杰六族皆免。又按大将军张虔勖、内侍
范云仙，虔勖不堪枉，讼于大理徐有功，俊臣使卫士
乱斫之，云仙自陈事先帝，命截其舌，皆即死，人人胁
息。久之，俊臣纳贾人金，为御史纪履忠所劾，下狱，当
死。后忠其上变，得不诛，免为民。长寿中，还授殿中丞，
坐赃贬同州参军事，暴纵自如，夺同僚妻，又辱其母。
俄召为合官尉，擢洛阳令，进司仆少卿。闻吐蕃酋阿
史那斛瑟罗有婢，善歌舞，令其党告以谋反，而求其
婢。诸蕃长数十人割耳剺面讼冤，仅得解。綦连耀等
有异谋，吉顼以白俊臣，杀数十族，既欲擅发奸功，即
中顼以法。顼大惧，求见后自直，乃免。俊臣诬司刑史
樊戬以谋反诛，其子诉阙下，有司无敢治，因自刳腹，
秋官侍郎刘如璿为流涕，俊臣奏与同恶，如璿自诉
年老而涕，吏论以绞，后为宥死，流汉州。卫遂忠素与
俊臣善，始，王庆诜女适段简而美，俊臣矫诏彊娶之。
它日，会妻族酒酣，遂忠诣之，阍者不肯通，遂忠直入
嫚骂，俊臣耻妻见辱，已命驱而缚于庭，既乃释之，自
此有隙，妻亦惭，自杀。简有妾美，俊臣遣人示风旨，简
惧，以妾归之。俊臣知群臣不敢斥己，乃有异图，常自
比石勒，欲告皇嗣及庐陵王与南北衙谋反，因得骋
志，遂忠发其谋。初，俊臣屡掎摭诸武、太平公主、张昌
宗等过咎，后不发。至是诸武怨，共证其罪，有诏斩于
西市，年四十七。人皆相庆曰：“今皆得著床瞑矣！”争抉
目擿肝，醢其肉。须臾，尽以马践其骨，无孑馀，家属籍
没。

周兴，万年人。少习法津，自尚书吏积迁秋官侍郎，屡
决制狱，文深峭妄，杀数千人。武后夺政，拜尚书左丞，
上疏请去唐宗正属籍。是时，左史江融有美名，兴指
融与徐敬业同谋，斩于市。临刑请得召见，兴不许，融
叱曰：“吾死无状，不赦汝！”遂斩之尸奋而行，刑者蹴之
三仆。三作。天授中，人告兴与丘神𪟝谋反，诏来俊臣
鞫状。初，兴未知被告，方对俊臣食，俊臣曰：“囚多不服，
奈何？”兴曰：“易耳。内之大瓮，炽炭周之，何事不承？”俊臣
曰：“善。”命取瓮，且炽火，徐谓兴曰：“有诏按君，请尝之。”兴
骇汗，叩头伏罪。诏诛神𪟝，而宥兴岭表，在道为仇人
所杀。

侯思止，雍州醴泉人。贫懒不治业，为渤海高元礼奴，
诡狠无良。恒州刺史裴贞笞吏，吏积怨，教思止告舒
王元名与贞谋反。付周兴鞫讯，皆夷宗。拜思止游击
将军。天授中，迁左台侍御史。来俊臣弃故妻，逼娶太
原王庆诜女，思止亦请娶赵郡李自挹女。事下宰相，
李昭德，执不可，曰：“俊臣往劫庆诜女，已辱国，此奴复
尔耶？”搒杀之。

王弘义，冀州衡水人。以飞变擢游击将军，再迁左台
侍御史。与来俊臣竞惨刻。暑月系囚，别为狭室，积蒿
施毡罽其上。俄而死，已自诬，乃舍它狱。每移檄州县所至震慑。弘义辄诧曰：“我文檄如狼毒野葛矣！”延载
初，俊臣贬，弘义亦流琼州，自矫诏追还。事觉，会侍御
史胡元礼使岭南，次襄州，按之。弘义归，穷曰：“与公气
类，持我何急？”元礼怒曰：“吾尉洛阳，而子御史我今御
史，子乃囚，何气类为？”杖杀之。

郭弘霸尝按芳州刺史李思征，不胜楚毒死。后屡见
思征为厉，命家人禳解。俄见思征从数十骑至，曰：“汝
枉陷我，今取汝。”弘霸惧，援刀自刳腹死，顷而蛆腐。是
时大旱，弘霸死而雨。又洛阳桥久坏，至是成。都人喜。
后问群臣：“外有佳事耶？”司勋郎中张元一曰：“比有三
庆，旱而雨，洛阳桥成。”弘霸死。

《大唐新语》：郑愔，沧州人。来俊臣罗织文状，皆愔草定。
张易之兄弟荐为殿中侍御史。易之败，黜为宣州司
户，既而归。武三思用事，将害桓敬等。愔揣知其情，求
谒三思。三思见之，愔先哭甚哀，既而大笑。三思怪问
其故，对曰：“前哭甚哀者，吊大王国破家亡也；后大笑
者，贺大王得愔也。柬之等五人为上所忌，日夜为计，
非剪除不足以快其意，大王岂不知之。今据将相之
权，有过人之智，废则天兵不血刃，易于反掌。今料大
王之势，孰与则天？大王不去五王，自有累卵之危，此
愔所以寒心也。”三思大悦，引与登楼，谋陷五王而杀
之，皆崔湜、郑愔之谋也。累迁吏部侍郎，卖官为务，后
与谯王重福构逆而死。

《唐书酷吏传》：“‘姚绍之，湖州武康人。初以鸾台典仪，絫
迁监察御史。中宗时，武三思烝僭不轨，王同皎、张仲
之、祖延庆等谋杀之。事觉，捕送新开狱。诏绍之与左
台大夫李承嘉按治。初欲原尽其情，会敕宰相李峤
等同讯，执政畏祸，粗灭无所问。囚呼曰：‘宰相有附三
思者’。峤等数附承嘉耳’。呫嚅绍之翻然不复顾，即引”
力士十馀曳囚至，筑其口，反接送狱中，谓仲之曰：“事
不谐矣。”仲之因言三思反状，绍之怒，击折其臂，囚呼
天曰：“吾虽死，当诉尔于天。”因裂衫束之，卒诬以谋反，
皆论族。囚等已诛，绍之意岸轩傲，朝野注目。擢左台
侍御史。奉使江左，过汴州，廷辱录事参军魏传弓。久
之，传弓为监察御史，而绍之坐赃，诏传弓即按。绍之
谓扬州长史卢万石曰：“我顷辱传弓，今来按我，死矣。”
狱具，得赃五百万，法当死。韦后女弟救请，故减死贬
琼山尉。俄逃还京，万年尉捕击折其足，更授南陵令。
开元中，为括州长史同正，不得与州事，死。

周利贞者，亡其系。神龙初，擢累侍御史，谐附权彊。五
王等疾之，出为嘉州司马。武三思乱禁中，五王谋诛
之，私语崔湜。湜反，以其计告三思。五王贬，湜劝速杀
之，以绝人望。问谁可使，以利贞对。利贞，湜内兄也。表
摄右台侍御史，驰岭外，矫杀敬晖、桓彦范、袁恕己，还
拜左台御史中丞。数为仇人徂报，几不免。先天初，为
广州都督。湜陷刘幽求謪岭表，讽利贞杀之，赖桂州
都督王晙护而免。利贞颛事剥割，夷獠苦其残虐，皆
起为寇。诏监察御史李全交按问，得赃状，贬涪州刺
史。开元初，诏利贞及滑州刺史裴谈、饶州刺史裴栖
贞、大理评事张思敬、王承本、华原令康𬀩、侍御史封
询、行判官张胜之、刘晖、杨允、卫遂忠、公孙琰、廉州司
马锺思廉皆酷吏，宜终身勿齿。寻复授珍州司马。明
年，授夷州刺史。黄门侍郎张廷珪执奏曰：“陛下英断
圣明，四海心服。所谓英断，殄凶逆，正朝廷是也；所谓
圣明，辨忠邪，信赏罚是也。利贞、宗、武旧党，鉏僇、桓、敬，
自陛下登宸极，布新政，夺其班级，迁之遐荒，以允天
下之望。义士犹以罚轻为望。今锡以朱绂，委以藩维，
是绌奸不必行也。”疏入，遂寝。未几，复授黔州都督，加
朝散大夫。廷珪又表还制书曰：“利贞险薄，小人，附会
三思，倾危朝廷，杀害功臣，人神愤惋，痛毒至今。东都
搜掩其家，得金银锦绣，冒违制令，当加重贬。且久据
朝廷，捷给便佞，见忠于君者犹仇雠然。使之入朝则
乱国，抚俗则伤人。今擢典要藩，繇六品迁三品，何往
日罚之，而今日赏之？”元宗乃止。会廷珪罢，起为辰州
长史，朝集京师，与魏州长史敬让皆奏事。让，晖之子
也，以父冤越次而奏曰：“周利贞希奸臣意，枉杀先臣，
晖惟陛下正罚以谢天下。”左台侍御史翟璋劾让不
待监引，请行法。元宗曰：“诉父之枉，不可不矜也。朝廷
之仪，不可不肃也。”夺让俸三月，复贬利贞邕州长史。
未几，赐死梧州。

王旭者，神龙初为兖州兵曹参军。时张易之诛，而兄
昌仪先贬乾封尉，旭辄斩其首送东都。迁并州录事
参军。长史。周仁轨者，韦后党也，元宗平内难，有诏诛
之，旭不待复，斩首赍还京师，累迁左台侍御史。崔湜
败，其父翁卢崇道自岭外逃归东都，为仇家上变，诏
旭讯覆。旭广捕亲党，穷极惨楚，当以重辟。崇道及三
子皆死，门生故人并海内名士，皆絓染流徙，天下咨
其冤。旭与大夫李杰不平，更相罄讦，杰坐斥衢州刺
史，故旭益横，残毒以逞。官数迁，常兼御史。其为人苛
急，少纵贷，人莫敢与忤。每治狱，囚皆逆服。制狱械率
有名，曰《驴驹拔撅》《犊子县》等，以怖下，又缒发以石胁承之。时监察御史李嵩、李全交皆严酷取名，与旭埒，
京师号“三豹”，嵩为赤，全交为白，旭为黑，里闾至相诅
曰：“若违教，值三豹。”宋王宪官属纳希虬兄为剑南令，
坐赃。旭奉使临讯，见其妻美，逼乱之，因杀其夫而纳
赃数百万。希虬使奴为台佣事旭，旭不知，颇爱任之。
奴尽疏旭请求，积数千以示希虬，希虬泣诉于王，王
为上闻，诏劾治，获奸“赃不赀，贬龙州尉，恚而死。”
《严善思传》：善思拜右散骑常侍。初，谯王重福徙均州，
过汝，善思为刺史。及谋反，伪除礼部尚书。重福败，坐
关通论死。吏部尚书宋璟、户部郎中李邕薄其罪，给
事中韩思复固请，乃流静州。始，善思为御史，中书舍
人刘允济为酷吏所陷且死，善思力讼其冤，得免。户
部尚书王本立见之曰：“祁奚之救叔向，严公有之。”后
见允济语，未尝及之。思复之解，善思也，亦不自德，时
称长者之报。后遇赦还。

摭言裴晋公质状眇小，有相者曰：“郎君形神，不入相
书，若不至贵，即当饿死。今殊未见贵处。”一日游香山
寺，有妇人致一缇缯于僧伽兰楯祈祀，掷筊瞻拜而
去。度见其所致，收取至暮，妇人竟不至。诘旦，复携来
向者，妇人疾趋抚膺曰：“阿父无罪被系，昨告人假得
玉带二、犀带一，以赂津要，不幸遗失。吾父之祸，无所
逃矣。”度因授之。妇人拜泣，请留其一，度不答而去。后
见相者曰：“必有阴德及物，前途万里，非某所知也。”度
果位极人臣。

《杜阳杂编》：李晟收复宫阙，朱泚走泾原，而兵士才馀
数百人，昏忽迷路，不辨东南，因问路于田父。田父对
曰：“岂非朱太尉耶？”伪宰相源休止之曰：“汉皇帝。”田父
曰：“天不长凶，地不生恶，蛇不为龙，鼠不为虎，天网恢
恢，去将何适？”泚怒，将杀之，忽亡其所在。及去泾州百
馀里，忽马上叩头称乞命，而手足纷纭，若有拒捍，因
之坠马，良久复苏。左右扶上马，问其故，泚曰：“见段司
农、刘海宾仗戈执戟，与朕相敌，不堪其苦也。”时将士
闻者，益怀异意。异日达泾州，伪节度使田希鉴闭门
不纳，遂至宁州彭原县，为心腹卫士韩旻、薛纶、朱维
孝等逼而坠阱，将杀之。泚谓旻曰：“汝等朕所钟爱，今
将败绩，何忍共杀耶？”旻曰：“诚为陛下腹心，失则不可
共为涂炭，今借陛下之首以取富贵也。”言未终，泚首
已断。

舒守谦，元舆之族也。聪敏慧悟，富有春秋。元舆以源
流非远，而礼遇颇厚。经岁处元舆舍，未尝一日间怠
于车服饮馔，元舆谓之“犹子”，荐取明经第，官历秘书
郎。及持相印，许列清曹命之。无何，末年以非过怒守
谦，至于朔旦伏谒，顿不相见。由是日加谴责，亦为僮
仆辈白眼。守谦既不自安，遂置书于门下，辞往江南，
元舆亦不见问。异日办装出长安，咨嗟蹇分，怊怅自
失。即驻马回望，泣涕涟如。始达昭应，忽闻元舆之祸，
释然惊喜。是时于宰相宅收捕家口，不问亲疏，并从
诛戮，而谦独不与。

《大唐新语》：张文瓘为侍中，同列宰相以政事堂供馔
珍美，请减其料。文瓘曰：“此食，天子所以重枢机、待贤
才也。若不任其职，当自陈乞，以避贤路，不宜减削公
膳，以邀虚名。国家所贵，不在于此，苟有益于公道，斯
不为多也。”初为大理卿，旬日决遣疑狱四百馀条，无
一人称屈。文瓘尝卧疾，系囚设斋以祷焉。及迁侍中，
诸囚一时恸哭，其得人心如此。四子潜、沛、洽、涉，皆至
三品，时人呼为“万石张家”，咸以为福善之应也。
《唐书路岩传》：岩进至尚书左仆射。于时王政秕僻，宰
相得用事。岩顾天子荒暗，且以政委己，乃通赂遗，奢
肆不法。俄与韦保衡同当国，二人势动天下，时目其
党为牛头阿，旁言如鬼，阴恶可畏也。既权侔则争，故
与保衡还相恶。俄罢岩为剑南西川节度使。承蛮盗
边后，岩力拊循，置定边军于邛州，扼大度，治故关，取
坛丁子弟教击刺，使补屯籍。由是西山八国来朝。以
劳迁兼中书令，封魏国公。始为相时，委事亲吏边咸。
会至德令陈蟠叟奏书，愿请间言财利。帝召见，则曰：
“臣愿破边咸家，可佐军兴。”帝问“咸何人”，对曰：“宰相岩
亲吏也。”帝怒斥蟠叟。自是人无敢言。咸乃与郭筹者
相依倚为奸，岩不甚制，军中惟边将军郭司马尔妄
给与，以结士心。尝阅武都场，咸、筹莅之，其议事以书
相示则焚之。军中惊，以有异图恟恟，遂闻京师。岩坐
是徙荆南节度使，道贬新州刺史，至江陵，免官，流儋
州，籍入其家。岩体貌伟丽，美须髯，至江陵，两昔皆白。
捕诛咸筹等。岩至新州，诏赐死，剔取喉上。有司。或言
“岩尝密请三品以上，得罪诛。”殛剔取喉，验其已死，俄
而自及。

《北梦琐言》：王中令铎落都统，除滑州节度使，寻罢镇，
以河北安静，与杨全玫有旧，避地浮阳，与其都统幕
客十馀人从行，皆朝中士子。及过魏，乐彦祯礼之甚
至。铎之行李甚侈，从容侍姬，有辇下昇平之故态。彦
祯子从训素无赖，爱其车马姬妾，以问其父之幕客
李山甫，山甫以咸通中数举不第，尤私愤于中朝贵达，因令图之。俟铎至甘陵，以轻骑数百，尽掠其橐装
姬仆而还，铎与宾客皆遇害。及奏朝廷云：“得具州报，
某日有杀劫一人，姓王名令公。”其忽诞也如此。彦祯
父子，寻为乱军所杀，得非琅邪公诉于上帝乎？
《唐书崔远传》：诸崔自咸通后有名，历台阁藩镇者数
十人，天下推士族之冠。始其曾王母长孙春秋高，无
齿。祖母唐事姑孝，每旦乳姑。一日病，召长幼言：“吾无
以报妇，愿后子孙皆若尔孝。”世谓崔氏昌大有所本
云。

《林下诗谈》：厉元渡江，见一妇人尸，收葬之。夜梦在一
处，如深山中，明月初上，清风吹衣，遥闻有吹笙声，音
韵缥缈。忽有美女在林下自咏云：“紫府参差曲，清霄
次第闻。”及就试，得《缑山月夜闻王子晋吹笙》题，用梦
中语作第三第四句。竟以是得赏，举进士。人以为葬
妇人之报。

《酉阳杂俎》：蜀将尹偃营，有卒晚点，后数刻，偃将责之，
卒被酒自理声高，偃怒，杖数十，几至死。卒弟为营典，
性友爱不平，偃乃以刀剺肌作“杀尹”两字，以墨涅之，
偃阴知，乃以他事杖杀典。及太和中，南蛮入寇，偃领
众数万保邛崃关。偃膂力绝人，常戏左右以枣节杖
击其胫，随击筋胀拥肿，初无挞痕。恃其力，悉众出关，
逐蛮数里。蛮伏发，夹攻之，大败，马倒，中数十枪而死。
初出关口，忽见所杀典拥黄案大如毂，在前引，心恶
之，问左右，咸无见者，竟死于阵。

《会昌解颐录》：史无畏者，曹州人也，与张从真为友。无
畏止耕垄亩，衣食窘困。从真家富，乃谓曰：“弟勤苦田
园，日夕区区，奉假千缗货易，他日但归吾本。”无畏忻
然赍缗，父子江淮射利，不数岁已富。从真继遭焚爇，
及罹劫盗，生计一空。遂诣无畏曰：“今日之困，不思弟
千缗之报，可相济二三百乎？”无畏闻言，辄为拒捍，报
曰：“若言有负，但执券来从。”真怨恨填臆，乃归，庭中焚
香，泣泪诅之，言词慷慨，闻者战栗。午后，东西有片黑
云骤起，须臾霔雨，雷电兼至，霹雳一震，无畏遽变为
牛，朱书腹下云：“负心人”史无畏经旬而卒。刺史图其
事而奉奏焉。

《灵应录》：“越中有胡氏之妹，性妒忌，怒婢妾将熨斗烙
其面，皮肉焦烂，犹未快意。及其疾病，遍身疮痍，兼当
三伏中卧欲展转，肌肤旋粘床席，体血臰秽，骨露方
卒。”

《因话录》：南人长林中大树，谓之有神，云“近此伐木，则
神必怒致祸。”乃不敢伐，而斧他人之树，为主所诉，官
捕而鞫之，当以盗论。其家质田以赂狱吏，鬻衣以备
囚粮，卒不免笞，背大被疮而归，此乃避祸而速祸也。
又有里人为邻巫所惑，谓当有灾，宜谢神，乃杀家犊
酿酒，声鼓以祀。时官禁屠牛私酿，法甚峻。又当国忌，
不合动乐。并犯三罪。为吏所擒。家长邻保皆抵重罪。
连及数十人。此乃禳灾适所以致灾也。

《稽神录》：“天祐丙子岁，浙西军士周交作乱，杀大将秦
进忠、张引，凡十馀人。进忠少时，尝怒一小奴，刃贯心，
杀而并埋之。末年恒见此奴捧心而立，始见百步之
外，稍稍而近。其日将出，乃在马前，左右皆见之，入府
遇乱兵，伤胸而卒。张引前月馀，每闻呼其姓名者，声
甚清越，亦稍稍而近。其日若在对面，入府而毙。”
《唐书·奸臣传》：“蒋元晖者，少贱，不得其系著，事朱全忠
为腹心。昭宗东迁，元晖为枢密使。帝驻陕州，术家言
星纬不常，且有大变，宜须东幸洛。帝度全忠必篡，命
卫官高瓌持帛诏赐王建，告以胁迁，且言：‘全忠以兵
二万治洛阳，将尽去我左右。君宜与茂贞、克用、行密
同盟，传檄襄、魏、幽、镇，使各以军迎我还京师’。”又诏全
忠：“后方娠，须十月乃东。”全忠知帝有谋，遣寇彦卿趣
迫天子不得已，遂行。抵穀水，全忠尽杀左右黄门、内
园小儿五百人，悉以汴兵为卫。初，全忠至凤翔，侵邠
州，节度使杨崇本降质其家。崇本妻美，全忠与乱，故
崇本怒。至是遣使者会克用、茂贞南告赵匡凝及建
同举兵，问劫迁状，全忠大惧。帝自出关，畏不测，常默
坐流涕。元晖与张廷范内诇，必以告全忠，全忠恨帝
无传禅意，乃谋弑以绝人望，因令其属李振谕元晖。
元晖与龙武统军朱友恭、氏叔琮夜选勇士百人叩
行在，言有急奏请见帝。宫门开，门留十士以守。至椒
兰院中，夫人裴贞一启关杀之，乃趋殿下。元晖曰：“上
安在？”昭仪季渐荣曰：“院使毋伤宅家，宁杀我！”士持剑
入。帝闻，遽单衣走，环柱，遂弑之。渐荣以身蔽帝，亦死。
复执后，后求哀。元晖以全忠所弑者帝也，乃释后。明
日，宰相请对，日晏不出。元晖矫遗诏，言帝夜与昭仪
博，为贞一、渐荣所弑，出二人首。全忠自河中来朝，振
曰：“晋文帝弑高贵乡公，归罪成济。今宜诛友恭等，解
天下谤。”全忠趋西内临对，嗣天子请讨罪人，执友恭、
叔琮斩之。全忠邀九锡，元晖自持诏趋汴言之。还洛
不淹日，全忠矫诏收付有司，车裂之，贬为凶逆，百姓
焚尸都门外。廷范者，以优人为全忠所爱，扈东迁，为
御营使，进金吾卫将军、河南尹。全忠欲以为太常卿宰相裴枢持不可，繇是枢罢去。柳璨希旨，下诏，责中
外不得妄言流品清浊，卒用廷范太常卿。会天子将
郊，以为修乐县使，又与苏楷等駮昭宗谥。全忠恚九
锡缓也，王殷谮其与璨等祀天郊，延唐祚。及元晖死，
璨诛，即贬廷范莱州司户参军，轘于河南市。叔琮，亦
汴州人。中和末，隶感化军，以骑士奋，性沈壮，有胆力，
从全忠击黄巢陈、许间，名右诸将，得为亲校。与时浦
朱宣战，以多累表检校尚书右仆射，为宿州刺史。攻
赵匡凝于襄阳，不克。又与李克用战洹水，迁曹州刺
史。天复初，拔泽、潞，击太原，授晋慈观察使。全忠屯凤
翔，克用袭绛州，攻临汾。叔琮以二壮士类沙陀者牧
马于原，与克用军偕行，伺隙各擒一虏。克用大惊，疑
有伏，遂退屯蒲、会。朱友宁以兵三万来援，叔琮曰：“贼
遁矣，无以立功。”乃潜师夜猎，游骑杀数百，进破其垒，
俘斩万级，收马三千，遂长驱取汾州，转战薄太原而
还。迁检校司空，再进为保大军节度使。全忠欲迁帝
于洛，表为右龙武统军。与弑帝故，全忠请贬白州司
户参军，斩之。叔琮将死，呼曰：“朱温卖我以取容天下
神理谓何？”友恭者，本李彦威也，寿州人，客汴州，殖财
任侠，全忠爱而子畜之。领长剑都，积功表为检校尚
书左仆射。乾宁中，授汝州刺史，检校司空。杨行密侵
鄂州，友恭将兵万馀援杜洪，至江州，还攻黄州，入之，
获行密将，俘斩万计。又袭安州，杀守将，迁颍州刺史、
感化军节度留后。帝东迁，为左龙武统军，贬崖州司
户参军。临刑曰：“温杀我当亦灭族。”又语张廷范曰：“公
行及此”云。

《五国故事》：伪蜀先主建，许州舞阳人。世为饼师。初以
唐朝之命，析黎雅邛、蜀四州为永平军节度，旋领两
川，封蜀王。及梁太祖受禅，乃僭大号，长子元膺谋作
乱，伏诛，乃立其少子郑王衍，是为后主。建在伪位十
有二年，急于督责，虽仓库充溢，而聚敛不已。末年苦
于痢疾，痛楚尤剧，但坐锦囊而疾中顾左右曰：“我见
百姓无数列于床前，诟我曰：‘重赋厚敛，以至我伤害
而死，今已得诉于帝矣’。”建曰：“我实不知外间如此，今
如之何？”未几而殂。

《五代史唐臣传》：“孔谦，魏州人也。为魏州孔目官。魏博
入于晋，庄宗以为度支使。谦为人勤敏而倾巧，善事
人，庄宗及其左右皆悦之。自少为吏，工书筭，颇知金
谷聚敛之事。晋与梁相拒河上十馀年，大小百馀战，
谦调发供馈，未尝缺乏。所以成庄宗之业者，谦之力
为多，然民亦不胜其苦也。庄宗初建大号，谦自谓当”
为租庸使，而郭崇韬用魏博观察判官张宪为使，以
谦为副，谦已怏怏。既而庄宗灭梁，谦从入汴，谓崇韬
曰：“邺，北都也，宜得重人镇之，非张宪不可。”崇韬以为
然，因以宪留守北都，而以宰相豆卢革判租庸。谦益
失望，乃阴求革过失。而革尝以守书假租庸钱十万，
谦因以书示崇韬而微泄其事，使革闻之。革惧，遂求
解职，以让崇韬，崇韬亦不肯当。庄宗问谁可者，崇韬
曰：“孔谦虽长于金谷，而物议未可居大任，不若复用
张宪。”乃趣召宪。宪为人明辨，人颇忌之。谦因乘间谓
革曰：“租庸钱谷，悉在目前，委一小吏可办。邺都天下
之重，不可轻以任人。”革以语崇韬，崇韬罢，宪不召，以
兴唐尹王正言为租庸使，谦益愤愤，因求解职。庄宗
怒其避事，欲寘之法，赖伶官景进救解之，乃止。已而
正言病风不任事，景进数以为言，乃罢正言，以谦为
租庸使，赐“丰财赡国功臣。”谦无佗能，直以聚敛为事。
庄宗初即位，推恩天下，除百姓田租，放诸场务课利
欠负者，谦悉违诏督理。故事，观察使所治属州事，皆
不得专达，上所赋调，亦下观察使行之。而谦直以租
庸帖调发诸州，不关观察。观察使交章论理，以谓：“制
敕不下支郡，刺史不专奏事，唐制也。租庸直帖沿伪
梁之弊，不可为法。今唐运中兴，愿还旧制。”诏从其请，
而谦不奉诏，卒行直帖。又请减百官奉钱，省罢节度
观察判官、推官等员数，以障塞天下山谷径路，禁止
行人，以收商旅征筭。遣大程官放猪羊柴炭，占庇人
户。更制括田竿尺，尽率州使公廨钱，由是天下皆怨
苦之。明宗立，下诏“暴谦罪斩于洛阳市，籍没其家。”遂
罢租庸使额，分盐铁、度支、户部为三司。

《五国故事》：闽忠懿王审知卒。延翰，审知子也，袭伪位，
逾年而终。妻博陵氏之女，性悍妒而残忍。尝以练缚
姬侍而鞭之，练染血赤乃止。又置木掌掴人。一旦盛
暑，天无纤云，而霆电击博陵，毙于中庭。或曰忠懿暴
终博陵之鸩故也。

《五代史·闽世家》：王𬭸即皇帝位，以薛文杰为国计使。
文杰多察民间阴事，致富人以罪，而籍没其赀以佐
用，闽人皆怨。又荐妖巫徐彦曰：“陛下左右多奸臣，不
质诸鬼神，将为乱。”𬭸使彦视鬼于宫中。文杰与内枢
密使吴英有隙，英病在告。文杰谓英曰：“上以公居近
密，而屡以疾告，将罢公。”英曰：“奈何？”文杰因教英曰：“即
上遣人问公疾，当言头痛而已，无他苦也。”英以为然。
明日，讽𬭸使巫视英病，巫言入北庙见英，为崇顺王所讯，曰：“汝何敢谋反？”以金槌击其首。𬭸以语文杰，文
杰曰：“未可信也，宜问其疾如何。”𬭸遣人问之，英曰：“头
痛。”𬭸以为然，即以英下狱，命文杰劾之，英自诬伏，见
杀。英尝主闽兵，得其军士心，军士闻英死，皆怒。是岁，
吴人攻建州，𬭸遣其将王延宗救之，兵士在道不肯
进，曰：“得文杰乃进。”𬭸惜之不与，其子继鹏请与之以
纾难，乃以槛车送文杰军中。文杰善数术，自占云：“过
三日可无患。”送者闻之，疾驰二日而至，军士踊跃，磔
文杰于市，闽人争以瓦石投之，脔食立尽。明日，𬭸使
者至，赦之，已不及。初，文杰为𬭸造槛车。以为古制疏
阔。乃更其制。令上下通中。以铁芒内向。动辄触之。既
成。首被其毒。

延羲，审知少子也，既立，更名曦。国计使陈匡范增《筭
商》之法以献，曦曰：“匡范，人中宝也。”已而岁入不登其
数，乃借于民以足之。匡范以忧死。其后知其借于民
也，剖棺断尸，弃之水中。

《玉堂闲话》：魏帅侍中马全节尝有侍婢，偶不惬意，自
击杀之。后累年染重病，忽见其婢立于前，家人但讶
全节之独语，如相问答。初云：“尔来有何意？”又云：“与尔
钱财。”复曰：“为尔造像书经。”哀祈移时，其亡婢不受，但
索命而已，不旬日而卒。

稽神录军将刘璠，性彊直勇敢，坐法徙海陵。郡守褚
仁规嫌之，诬其谋叛，诏杀于海陵市。璠将死，谓监刑
者曰：“与我白诸妻儿，多置纸笔于棺中，予将讼之。”后
数年，仁规入朝，泊舟济滩江口，夜半闻岸上连呼：“褚
仁规，尔知当死否？”舟人惊起，视岸上无人。仁规谓左
右曰：“尔识此声否？即刘璠也。”命以酒食祭之。仁规至
都，以残虐下狱吏。夜梦一人，长大黥面，后从二十馀
人至狱，执仁规而去。既寤，为仁规客说之，其人乃抚
膺叹曰：“吾君必死。”此人即刘璠也。其日中使至，遂缢
于狱中矣。

刘存为舒州刺史，辟儒生霍某为团练判官，甚见信
任。后为左右所谮，因其罪下狱，白使府请杀之。吴帅
知其冤，使执送扬都，存遂缢之于狱。既而存迁鄂州
节度使。霍友人在舒州，梦霍素服自司命祠中出，抚
掌大笑曰：“吾罪得雪矣。”俄而存帅师征湖南，霍表兄
马邺为黄州刺史，有夜扣齐安城门者曰：“舒州霍判
官将往，军前马病，与使君借马。”守陴者以告，邺叹曰：
“刘公枉杀霍生，今此人往矣，宁无祸乎！”因画马数匹，
焚之以祭。数日存败绩，死之。

庐州营田吏施汴，尝恃势夺民田数十顷，其主退为
其耕夫，不能自理。数年汴卒，其田主家生一牛，腹下
有白毛，方数寸，既长稍斑駮，不逾年成“施汴”字，点画
无缺，道土邵修默亲见之。

浙西军校吴景者，辛酉岁设斋于石头城僧院。其夕
既陈设，忽闻妇女哭声甚哀，初远渐近，俄在斋筵中
矣。景乃告院僧曰：“景顷岁从军克豫章，获一妇人，殊
有姿色。未几，其夫求赎，将军令严肃，不可相容，景即
杀之，后甚以为恨。今之设斋，正为是也。”即与僧俱往，
乃见妇人在焉。僧为之祈告，妇人曰：“我从吴景索命，
不知其他。”遽前逐之。景即走上佛殿，大呼曰：“我还汝
命！”于是颠仆而卒。

《乐善录》：“周世宗性惨急，果于杀戮，有忤旨者，魏仁溥
皆归罪于己以营救之，赖全活者十七八人。淮南之
役，所获败卒九千人，仁溥从容白以隶军，锋刃之下
无横死者。魏虽起自刀笔，终能致位丞相。”

窦禹钧，年三十，未获嗣，夜梦祖父谓曰：“汝年过无子，
又寿不永，当早修阴德。”禹钧唯诺。家仆盗用数百千
钱，惧事发，遂遁，写券系女臂曰：“卖此女以偿欠。”公悯
而嫁之。仆感泣归诉前罪，公置不问。由是图公像，日
焚香以祝公年。又尝入佛寺，得遗银二百两，金三十
两，黎明复入院，以伺失者，果一人涕泣而至，公问其
故，曰：“为父犯大辟，遍告诸亲，贷得此物，用赎父罪。昨
暮失去，不复赎矣。”公验实还之，更有所赠。又内外姻
娅，有丧不能举，有女不能嫁者，公一切周旋，岁之所
入，除伏腊供给外，皆以周给。家尚俭，建书院四十间，
藏书万卷，延文行师儒有志于学者，听其自至。是以
由公门而贵者，前后接武。公历官至左谏议大夫致
仕。义风家法，实一时标准。生五子，并登第：仪，礼部尚
书，俨，礼部侍郎，侃，左补阙，偁，参知政事，僖，起居郎。